Xemsa ed ṛebɛin n yiseggasen aya seg wasmi ay d-teffeɣ teskint-a (manifeste) ara teɣrem swadda-a. Taskint-a d tin ay d-tessuffeɣ deg weɣmis-nnes Tuddsa Tanemlayt (organisation socialiste) Tisṛayilit ay yettwassnen s yisem n Matzpen (tabuṣult). Aṭas n tɣawsiwin ay ibeddlen seg wass-nni s ass-a. Awal ay yettwasqedcen deg teskint-a ad aɣ-d-iban, ass-a, iɛedda-t zzman, d acu kan, tikta-nnes mazal-itent ddrent ar ass-a”-Tlaxcala, Mayyu 2012
Taskint-a (manifeste) ay yettwarun deg Mayyu n 1967, d nettat ay d lkaɣeḍ amezwaru ay d-tessuffeɣ Tuddsa Tanemlayt (organisation socialiste) n Iṣrayil i lɣaci deg wayen yerzan taluft n Wegmuḍ (ccerq) Alemmas. Taskint-a ɣran-tt-id deg yiwet n temlilit ay iledyen i wegdud, d tin ay d-yellan deg Paris deg wass n 18 Mayyu 1967, d timlilit ay d-yellan s uɛawen n tuddsiwin n yinelmaden aɛṛaben ed yifalesṭiniyen. Timlilit-a yebder-itt-id weɣmis n Le Monde deg wass n 20 Mayyu 1967. Yessefk kan ad d-nesmekti timuɣliwin ay d-yeddan deg teskint-a llant yagi uqbel ma tebda-d taluft-nni n 1967. (Taskint-a teffeɣ-d i tikkelt tamezwarut deg World Outlook).
Ayyur-a ara yettwasfugel umulli wis 19 seg wasmi ay d-ilul uwanak (ddula) n Isṛayil. Maca ɣas kkan 19 n yiseggasen seg wasmi ay d-tennulfa Isṛayil, taluft ay tt-icerken ed Waɛṛaben mazal-itt tebɛed aṭas akken ad tefru. Taluft n Falesṭin mazal-itt d adeddi ay iledyen deg tfekka n Wegmuḍ (ccerq) Alemmas: mazal-itt d taluft ay yessazzalen idammen war aḥbas, d taluft ay d-igellun s lqerḥ ed weḍlam; d taluft ay icewwlen mliḥ tadamsa deg tama-a; yerna d taluft ayyes d-ttafent tmura timnukdanin (impéralistes) tasebba akken ad d-grent iman-nsent deg tama-a s yiserdasen-nsent; d taluft ay izemren ad teswaɣ talwit deg umaḍal akken ma yella.
Ayen iweɛṛen ugar netta d tagnit aydeg llan Waɛṛaben n Falesṭin – wid ay yenḍerren srid seg wemgaru [ṭṭrad] n 1948, asmi ay msefhamen fell-asen “yeɛdawen iḥbiben”, Ben-Gurion ed ugellid Ɛebdellah [n Luṛdun]. Amur ameqran seg Waɛṛaben n Falesṭin ttwakksen-asen yexxamen-nsen ed yigran-nsen ama deg wemgaru-nni, ama deffir wemgaru-nni, yerna seg wass-nni s ass-a, atni la tteddren d izruzaɣ (réfugiés) yenḍerren, beṛṛa i Isṛayil. Imḍebbren n Isṛayil ugin akk ad steɛṛfen s wezrf n yemdanen-a akken ad d-qqlen ɣer tmurt-nsen. Ma d Aɛṛaben ay d-yeqqimen deg Isṛayil, atni deg tegnit taweɛṛant seg yidis n tdamsa, yerna ddren ddaw tḥeqranit d tameqrant ddaw uwanak isṛayili.
Deg 19-a n yiseggasen ay yezrin, Isṛayil tedder am tegzirt ay yettwaɛezlen deg Wegmuḍ (ccerq) Alemmas. Nnig waya, Isṛayil tesɛa kan azarug-nnes (indépendance) s yisem, wanag, deg tidet, ur tezmir ad tedder war lemɛawna tudmist ed lemɛawna tasertit n tmura timnukdanin (impérialistes), ladɣa lemɛawna n Yiwunak Yeddukklen. Isṛayil tella dima d ttawil ay sseqdacent tmura-a mgal tmura taɛṛabin ed yiɣallen ay yebɣan ad ddun ɣer sdat deg tmura-a. Aya yettban-d mliḥ deg dduṛ turar Isṛayil deg 1956 i lmend n ccwal (yerna ur d tin ay d tikkelt tawḥidt aydeg tettekka Isṛayil deg ccwal). Imir-nni, Isṛayil tedda ed Yebriṭaniyen akked Yefṛensisen akken ad tɛeddin ɣef Maṣer, yerna tefka-asent ula d tasebba i tmura-a akken ad mmɣent ɣef Yimaṣriyen.
Seg wasmi ay d-tennulfa Isṛayil, 19 n yiseggasen aya, nettat tettedder deg tegnit n wemgaru (ṭṭrad) ed tmura taɛṛabin ay d-yezzin fell-as. Nnig waya, imḍebbren iṣehyuniyen n Isṛayil ur yelli deg nneyya-sen ad beddlen tikli-a. Tasertit tisṛayilit d abrid ur yessuffuɣen.
Ass-a, Isṛayil tedder deg yiwet n taluft d tameqrant n tdamsa, d tin ay yejjan aṭas n yixeddamen war axeddim, yerna tessenḍerr aṭas n medden. Aya yesskanay-d daɣen amek Isṛayil ur tezmir ad tkemmel ad tedder akken tella ass-a, d awanak (ddula) aṣehyuni ay igezmen iman-nnes ɣef tmura ay d-yezzin fell-as.
Tagnit-a daɣen d tin ay iḍurren ula d iɣerfan aɛṛaben: Isṛayil, akken tella ass-a, teqqel d ugur ur yejjin iɣerfan n tmura-a ad nnaɣen mgal temnukda (impérialisme) yerna ad ddukklen gar-asen. Maca ma tkemmel tegnit-a, ula d Isṛayiliyen ad nḍerren.
Tuddsa Tanelmayt (organisation socialiste) Tisṛayilit d tarbaɛt aydeg ttekkan ama d Aɛṛaben, ama d Udayen. Tarbaɛt-a tettwali taluft n Falesṭin ed tin yellan gar Isṛayil ed tmura taɛṛabin yessefk ad frunt s tnemla (socialisme), yerna s ferru n wakk udmawen n temsalt-a taweɛṛant. Taluft-a ur telli d taluft kan n menwala gar snat kan n tmura. Nnig waya, nettwali ɣas ma yella yal aɣref ad yesteɛṛef s yizerfan n weɣref niḍen aya ur d-yettkafi akken ad tt-yefru.
Awanak (ddula) n Isṛayil ilul-d seg ussehres (colonisation) n Falesṭin. D amussu aṣehyuni ay ikecmen tamurt n Yifalesṭiniyen, yekkes-asen akal-nsen ddaw leɛnaya n temnukda (impérialisme). Isṛayil, akken tella ass-a, d awanak aṣehyuni, mazal la tettwasseqdac d ttawil i lmend n lebni n wayen umi semman “Lmejhud Aṣehyuni“. Timura taɛṛabin ur zmirent ad qeblent ad yili deg tlemmast-nsent uwanak aṣehyuni, d awanak ur yebɣin ad yili ɣef leḥsab n wakken ay llan yimezdaɣen-nnes, wanag yebɣa ad yili d tiqenṭert i wakk Udayen n umaḍal akken ad d-asen ad zedɣen deg Wegmuḍ (ccerq) Alemmas. Udem aṣehyuni n Isṛayil yella-d, deg tidet, mgal nnfeɛ n Yisṛayiliyen s timmad-nsen, imi skud Isṛayil mazal-itt d taṣehyunit, skud mazal ad tettkel ɣef lemɛawna n yiɣallen ibeṛṛaniyen.
Ɣef waya, nettwali tifrat n taluft-a nettat d tukksa n tṣehyunit seg Isṛayil. Yessefk ad d-yili ubeddel d alqayan deg uwanak (ddula) isṛayili. Yessefk ɣef Isṛayil ad tejj taṣehyunit (ur tettili d tamurt i Wudayen n umaḍal akken ma llan), yerna ad teqqel d tamurt tanemlayt (socialiste) ara iqedcen i lmend n wakk imezdaɣen ay tt-izedɣen. Lqanun n Tuqqla -win ay yefkan azref i yal Uday deg umaḍal ad d-yinig ɣer Isṛayil yerna ad yesɛu taɣlent (nationalité) n tmurt-a – yessefk ad yettwakkes. A win yufan, yal win ara d-yessutren ad d-yinig ɣer Isṛayil, yessefk ad ɣren assuter-nnes akken ad ẓren ma yella yuklal ad d-yinig ɣer tmurt-a neɣ uhu, yerna aya yessefk ad yili war meḥyaf gar ddyanat ed lejnas.
Ugur n yezruzaɣ (réfugiés) ifalesṭiniyen d netta ay d aḥric aweɛṛan akk deg taluft yezran Falesṭin. Ɣef waya ara d-nini yal azrazaɣ afalesṭini ay yebɣan ad yeqqel ɣer Isṛayil, yessefk ad as-yettunefk ttesriḥ ad yeg aya, yerna mi ara d-yeqqel ɣer wakal-nnes, yessefk ad as-d-qqlen yizerfan-nnes seg yidis n tdamsa ed tmetti. Ma d izruzaɣ-nni ara ifernen ur d-tteqqalen ɣer tmurt-nsen, yessefk ad asen-yettwaɣrem akk wayen ay sṛuḥen deg tmurt-nsen ed lmaḍerra ay nḍerren seg wanect-a.
Seg tama niḍen, akk leqwanin ay igan meḥyaf mgal Waɛṛaben n Isṛayil ed wakk leqwanin ay asen-yekksen akal-nsen yessefk ad ttwabeṭlen. Nnig waya, akk wid umi yettwakkes kra (akal, ayla, leṛwaḥ) s yisem n leqwanin-a yessefk ad asen-yettwaɣrem wayen ay asen-yettwakksen.
Tukksa n tṣehyunit seg Isṛayil d tin ara ibeddlen daɣen tasertit tagraɣlant n Isṛayil, d tasertit ay iqeddcen i lmend n temnukda (impérialisme). Yuɣ lḥal, yessefk ɣef Isṛayil ad tettekki deg yimenɣi n tmura taɛṛabin mgal temnukda, am wakken ara tettekki deg ussebded n tdukli ara ijemɛen timura-a.
Assehres (colonisation) aṣehyuni deg Falesṭin d win ay yemgerraden mliḥ ɣef ussehres n tmura niḍen: deg tmura niḍen, wid yessehrasen (coloniser) ssebdaden-d tadamsa aydeg ssexdamen ixeddamen n tmurt-nni ay shersen, maca deg Falesṭin, iṣehyuniyen shersen tamurt, ẓẓɛen imezdaɣen-nnes ineṣliyen, yerna uwyen-d ixeddamen seg tmura niḍen.
Aya yerna yessewɛeṛ ugar ferru n taluft n Falesṭin. Assehres (colonisation) aṣehyuni yurew-d aɣlan (nation) n Wudayen s ṣṣifat-nnes tiɣelnawin (ass-a, Udayen n Isṛayil/Falesṭin qqlen d ljens ay yesɛan iles ucrik, tadamsa-nnes, atg.). Aɣlan-a amaynu n Wudayen ay d-yennulfan deg Falesṭin d win ay yettwabnan ɣef temsihrit (capitalisme) – d win ay yebḍan ɣef yemḍebbren [udayen] ed yixeddamen [udayen], iburjwaziyen ed yemɣiden [prolétaires].
Iṣehyuniyen snulfan-d aɣlan (nation) seg wulac, s tukksa n yimezdaɣen ineṣliyen ed ussebded n weɣref amaynu, d acu kan, ass-a, tillin n weɣlan uday ur yezmir ad yettwankeṛ. Win ara yeqqnen tiṭṭawin-nnes ɣef waya, ad yeg tuccḍa d tameqrant.
I wakken ad tefru taluft n Falesṭin, yessefk ad yekkes lbaṭel-nni ay yekkan ɣef Waɛṛaben n Falesṭin, maca yessefk daɣen ad yettwaḍmen uzekka n Wudayen n tmurt-a. Udayen-a, d taṣehyunit ay ten-id-yuwyen ɣer Falesṭin – maca ur d nitni ay iḥekmen deg yixeṣṣaren ay tga tṣehyunit. Aɛaqeb n yixeddamen ed yemdanen isṛayiliyen n menwala ɣef yixeṣṣaren ay tga tṣehyunit ur iferru acemma deg taluft n Falesṭin, wanag ad d-yeglu kan s yixeṣṣaren imeqranen ugar.
Kra n yemḍebbren aɛṛaben iɣelnaẓriyen (nationalistes) gren-d tiɣri i lejhad i lmend n ussuffeɣ n Wudayen seg Falesṭin, maca nitni ur ẓrin ɣas ma tettwarna Isṛayil yerna yeɣli uwanak (ddula) isṛayili, aɣref uday n Isṛayil mazal ad yili. Ma yella ur yefri wugur n weɣlan-a (nation) s webrid n lḥeqq, tezmer ad d-tennulfu taluft d taweɛṛant yerna d taɣezfant, d tin ara yessizzlen aṭas n yidammen, ad d-teglu s waṭas n lqerḥ yerna ad tili d tasebba niḍen akken ad d-grent tmura timnukdanin (impéralistes) iman-nsent deg Wegmuḍ (ccerq) Alemmas. Yagi, imḍebbren ay d-yegren tiɣri i “tifrat“ am ta ur ssawḍen ad frun ula d taluft n Yikurdiyen.
Seg tama niḍen, yessefk ad nefhem yiwet n tɣawsa: aɣref isṛayili ur yezmir ad yeɣḍel azaglu n tṣehyunit arma iwala Aɛṛaben wejden akken ad ddren yid-s war ma ḍelmen-t. Ɣef waya, Tuddsa Tanemlayt (organisation socialiste) Tisṛayilit tettwali i wakken ad tefru taluft n Falesṭin, yessefk daɣen ad yettunefk wezref i weɣlan (nation) uday akken ad d-yini ṛṛay-nnes ɣef wamek ay yebɣa ad yili uzekka-nnes.
Ma yella yettunefk-asen wezref i Wudayen ad fernen azekka-nsen, aya ur yebɣi ad d-yini d ccerḍ ad fernen beḍḍu n tmurt. Yuɣ lḥal, Isṛayil d tamurt tamecṭuḥt yerna akal-nnes d igellil, dɣa ur tezmir ad tedder i yiman-nnes kan. Ɣef waya, Isṛayil tesɛa kann snat n tefratin: ya ad tkemmel tudert-nnes s wettkal ɣef uɛawen abeṛṛani, neɣ ad teqqel d aḥric seg tdukli ara d-yilin gar tmura n tama-a.
Maca iban, tifrat tawḥidt ara yeffɣen ama ɣef Waɛṛaben, ama ɣef Yisṛayiliyen, nettat d anekcum n Isṛayil deg yiwet n tdukli d tudmist (économique) yerna d tasertit akked tmura niḍen n Wegmuḍ (ccerq) Alemmas, d tadukli ara yebnun ɣef tnemla (socialisme). Deg twennaḍt am ta, aɣlan (nation) uday yezmer ad ikemmel tudert-nnes taɣelnawt, tadelsant war ma yella d amihi (danger) i Waɛṛaben yerna war ma llan-as Waɛṛaben d amihi. Iɣallen n weɣref isṛayili ad ddukklen ed wid n Waɛṛaben akken ad kemmlen imenɣi i lmend n tiddit ɣer sdat, i lmend n rrbeḥ ed lehna.
Ihi, nettwali tifrat n taluft tafalesṭinit – am tin n waṭas n tlufa niḍen n Wegmuḍ (ccerq) Alemmas – tezmer kann ad tefru s tdukli ara d-yilin gar tmura n tama-a. Tiẓri (théorie) ed wenrar sseknen-d tadukli gar tmura taɛṛabin ur tezmir ad d-tili ala ma tettwabna ɣef tnemla (socialisme).
Awal-nneɣ nezmer ad t-id-njemmel s waya: yessefk ad tettwakkes tṣehyunit seg Isṛayil, yerna yessefk ɣef tmurt-a ad tekcel deg tdukli tanemlayt (socialiste) ara yesdukklen timura n Wegmuḍ (ccerq) Alemmas. Nettwali ugur n uzekka n Waɛṛaben n Falesṭin yessefk kan ad yettwafru s tifrat-a.
Llan medden ay yettwalin, i wakken ad tefru taluft n Falesṭin, yessefk ad tili tmurt tafalesṭinit i yiman-nnes. Nekkni nettwali tamsalt-a yessefk d Aɛṛaben n Falesṭin ifernen ma yella ad teffeɣ fell-asen neɣ ala, yerna ur yessefk ad d-gren yibeṛṛaniyen iman-nsen deg-s. D acu kan, nettwali d tuccḍa tameqrant lemmer ad d-tili tmurt tafalesṭinit i yiman-nnes, war ma tekcem deg tdukli tanemlayt (socialiste) ara yesdukklen timura taɛṛabin niḍen. Ass-a, Aɛṛaben n Falesṭin d nitni ay yezwaren i ṣṣef deg yimenɣi i lmend n tdukli. Lemmer ad wten akken ad awyen kra i yiman-nsen kan, leqdec i lmend n tdukli yezmer ad yenḍerr mliḥ. Nnig waya, talalit n uwanak (ddula) aɛṛab afalesṭini amecṭuḥ ara yeddren i yiman-nnes kan d ayen ara iḍurren ama d nnfeɛ n Yifalesṭiniyen, ama d timura taɛṛabin niḍen.
S waya, nettwali, ma yella bɣan Waɛṛaben n Falesṭin ad d-sbedden tamurt i yiman-nsen, a win yufan ad rren deg lbal-nsen tamurt-nsen ad tili d aḥric seg tdukli tanemlayt (socialiste) ara yesdukklen akk Agmuḍ (ccerq) Alemmas. Timura akk ay yeḍḍfen iḥricen seg wakal n Falesṭin – Isṛayil, Luṛdun ed Maṣer – yessefk, fell-asent akk ad ttekkint akken ad srebḥent tifrat-a.
Nger-d tiɣri i yiɣallen inemlayen (socialistes) igrawalen (révolutionnaires) deg tmura taɛṛabin ed tmura niḍen akken ad meyyzen tamuɣli-a ay d-nefka da yerna ad bdun awal akken ad sdukklen addud-nsen deg wayen yerzan ferru n tlufa n Wegmuḍ (ccerq) Alemmas.
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn